Helge Adam Møller (KF), 2000-01-25:
Det Konservative Folkeparti har fem effektive forslag til at mindske de problemer, vi debatterer her i dag: For det første ønsker vi en udbygning af det forebyggende arbejde.
For det andet ønsker vi særlige sanktioner over for helt unge kriminelle, hurtige og mærkbare sanktioner.
For det tredje ønsker vi hårdere straffe for den grove vold.
For det fjerde ønsker vi at kunne anvende civile agenter i forbindelse med bande- eller organiseret kriminalitet, og for det femte ønsker vi, at udlændinge, som er narkokriminelle eller begår grov vold, udvises så hurtigt som overhovedet muligt.
Der er nogle, der vil bortforklare vold og ungdomskriminalitet med ord som samfundssvigt og dårlig barndom.
Vi i Det Konservative Folkeparti er udmærket klar over, at det miljø, som børn og unge - uanset om de er indvandrere eller danskere - vokser op i, selvfølgelig kan præge dem i negativ retning.
Derfor skal forældre og andre voksne med kontakt til de unge være sig deres ansvar bevidst, og derfor må det forebyggende arbejde aldrig glemmes eller nedprioriteres, tværtimod.
Men det er ikke nok med forebyggelse, social forståelse og hjælpsomhed, når man står over for hærværk, brutal vold, røveri fra ældre eller narkokriminalitet.
Her må der skrides hurtigt og konsekvent ind, og det er også i gerningsmandens interesse, fordi samfundet hermed trækker nogle faste grænser.
Unge, der er kommet langt ud i kriminalitet, giver
jo næsten alle udtryk for, at de kunne være reddet, hvis samfundet tidligere havde udvist fasthed og havde trukket grænser.
Man skal ikke tage fejl af Det Konservative Folkepartis holdning.
Den sociale forståelse og hjælp må ikke overskygge behovet for fasthed og konsekvens.
Samfundet skal demonstrere, at man ikke er eftergivende over for kriminalitet.
Den skal bekæmpes med konsekvens og fasthed, og derfor skal der gribes mærkbart ind med sanktioner allerede første gang en ung dansker eller indvandrer begår kriminalitet.
Det skal vel at mærke være med sanktioner, som er skræddersyede til at hjælpe de unge ud af kriminaliteten og ikke dybere og dybere ind i den.
Formaninger og løftede pegefingre har spillet fallit.
Det kan f.eks. være et antal weekender, både lørdag og søndag, hvor de unge bliver sat til at udføre en særlig form for ungdomssamfundstjeneste i form af praktisk arbejde i lokalområdet, og det må gerne være noget, hvor de får sved på panden.
Det Konservative Folkeparti ønsker også at indføre weekendfængsel som en selvstændig sanktionsform over for de 15-17-årige.
Så til straffen for vold.
Der er ca. 8.000, der dømmes for vold hvert år, heraf omkring 800 efter de to alvorlige paragraffer 245 og 246.
Det gjorde regeringen noget ved for et par år siden med sin voldspakke, men kun en lillebitte smule, for i dag er det sådan, at kun ca. 40 af de meget grove voldsmænd straffes ekstra hårdt.
De resterende 760 får ikke ét minut eller ét sekund længere straf, end de altid har fået, og det er for lidt.
Med hensyn til organiseret kriminalitet, hvad enten det er danskere eller indvandrere, der finder vi, at der også her skal gøres en ekstra indsats.
Hvis man er en blond, blåøjet betjent fra Ballerup, er det svært at inflitrere eksempelvis en pakistansk narkobande.
Derfor ønsker vi civile agenter, og derfor vil jeg godt på vegne af Det Konservative Folkeparti og Venstre fremsætte følgende:
Forslag til vedtagelse »Folketinget pålægger regeringen at fremlægge de nødvendige forslag til at gennemføre - en fortsat udbygning af det forebyggende arbejde for unge, - en særlig »ungdomssamfundstjeneste« for de 12-17-årige kriminelle, - mulighed for weekend-fængsel for 15-17-årige og - ungdomskontrakter også for unge under 15 år.
Endvidere pålægges regeringen at fremlægge lovforslag, der sikrer - hårdere straffe for den grove og den særdeles grove vold, og - at civile agenter kan anvendes i kampen mod den organiserede kriminalitet under domstolskontrol.«